Dôvodová správa
A. Všeobecná časť
Podľa § 15 ods. 3 zákona č. 417/2013 Z. z. o pomoci v hmotnej núdzi a o zmene 
a doplnení niektorých zákonov v znení zákona č. 42/2019 Z. z. je Ministerstvo práce, sociálnych vecí a rodiny Slovenskej republiky splnomocnené vydať opatrenie, ktorým 
k 1. januáru kalendárneho roka upraví sumy pomoci v hmotnej núdzi, konkrétne sumy dávky v hmotnej núdzi, ochranného príspevku, aktivačného príspevku, príspevku na nezaopatrené dieťa a príspevku na bývanie. Navrhovaným opatrením sa navrhuje úprava súm pomoci v hmotnej núdzi tak, že sumy dávky v hmotnej núdzi a príspevkov sa vynásobia koeficientom, ktorým sa upravili sumy životného minima k 1. júlu 2026, t. j. koeficientom 1,039.
Návrh opatrenia bude mať negatívny vplyv na rozpočet verejnej správy, pozitívne sociálne vplyvy. Ostatné vybrané vplyvy sa nepredpokladajú. Výdavky vyplývajúce z návrhu opatrenia v rokoch 2027 až 2029 budú zabezpečené v rámci limitov výdavkov kapitoly Ministerstva práce, sociálnych vecí a rodiny Slovenskej republiky na príslušný rozpočtový rok.
Návrh opatrenia je v súlade s Ústavou Slovenskej republiky, ústavnými zákonmi a nálezmi ústavného súdu, medzinárodnými dokumentmi, ktorými je Slovenská republika viazaná a v súlade s právom Európskej únie.

Návrh opatrenia nie je predmetom vnútrokomunitárneho pripomienkového konania.
